《通明山》
清代·诸可宝

泰山何巍峨，支尾直北走。百里一起伏，阴阳自分剖。

众峰罗儿孙，峻岭试培塿。兹山特权奇，崛然拱岳后。

踞形若置箕，圆顶如覆瓿。树燥泉源微，草丰土力厚。

苍翠岚色妍，凸凹石骨丑。当阳具二孔，洞达左与右。

摩挲至正碑，苔藓蚀螭首。所言山穴中，光明绝昏黝。

堕月辉东流，杲日景西受。行云时出入，飘风历前后。

谁凿混沌窍，傥辟仙灵牖。为想鸿濛初，造出天地手。

徂徕及新甫，平揖与之友。虚中乃生白，秀外或非偶。

责实名必循，妙理寓陵阜。荡荡尘翳空，吾以师无垢。

作者简介：诸可宝，字璞斋，一字迟鞠，钱塘人。同治丁卯举人，官昆山知县。有《璞斋诗集》。